‘Glas’ in Liqui Fruit toe eintlik kremetartSó lyk die blikkies. Nadat Pioneer Foods die afgelope naweek die Nasionale Verbruikerskommissie ingelig het dat hy ŉ besending Liqui Fruit-blikkies onttrek omdat dit moontlik glasstukke bevat, sê hy nou dit was inderwaarheid kaliumbitartraat – ook bekend as wynsteen of goeie ou kremetart – wat daarin gevind is. Die maatskappy sê ŉ onafhanklike ondersoek het bevestig die kristalle in die sap is kaliumbitartraat, ŉ middel wat natuurlik in produkte wat van druiwe gemaak word – soos sap en wyn – voorkom. Dit is nie skadelik vir menslike gebruik nie. “Gegewe die voorkoms van die kristalle word verbruikers steeds aangeraai om nie die produk te gebruik of weg te gooi nie, maar vir ŉ volle terugbetaling [na die kleinhandelaar waar dit gekoop is] terug te neem,” het Pioneer Donderdag in ŉ verklaring gesê. Die onttrekking van die spesifieke besending gaan egter steeds voort. “Pioneer Foods vra om verskoning vir enige angstigheid of kommer wat veroorsaak is terwyl ons vir die uitslag van die omvattende ontleding van die kristalle gewag het.” Dié besending word geraak: Pioneer-voedselprodukkode: 27327 Strepieskode buite op kas: 6001240225615 Strepieskode op krimpverpakking: 6001240225608 Enkele eenheid-strepieskode (aan die kant van die blikke): 6001240225592 Datumkode: BB 01.04.2021 C Tyd en BB 02.04.2021 C Tyd